b'\n_START_ARTICLE_\nConsell de la Joventut de Barcelona\n_START_SECTION_\nHist\xc3\xb2ria\n_START_PARAGRAPH_\nCal buscar-ne els antecedents en dues estructures juvenils nascudes a la Transici\xc3\xb3: el Consell de Forces Pol\xc3\xadtiques Juvenils de Catalunya 1976-1979, la Taula Coordinadora d\'Entitats i Moviments de Joves de Catalunya (Taula de Joves de Catalunya)1976-1980, i la Taula de Joves de Barcelona 1977-1979. Es constitueix  el 1980 com a xarxa associativa amb personalitat jur\xc3\xaddica pr\xc3\xb2pia i per tant independent de l\'administraci\xc3\xb3 municipal. Les dues funcions b\xc3\xa0siques seran coordinar les entitats i moviments juvenils i fer de pont entre el moviment associatiu juvenil i l\'Administraci\xc3\xb3 en temes de pol\xc3\xadtica de joventut. El CJB des del primer moment va rebre el reconeixement de l\'Ajuntament com principal \xc3\xb2rgan de consulta en temes de joventut de la ciutat. Reconeixement que es va concretar en la signatura d\'un conveni de col\xc2\xb7laboraci\xc3\xb3 que s\'ha anat renovant peri\xc3\xb2dicament. En els seus m\xc3\xa9s de trenta anys d\'exist\xc3\xa8ncia el CJB ha orientat la seva acci\xc3\xb3 per una part en la participaci\xc3\xb3 de forma cr\xc3\xadtica en l\'elaboraci\xc3\xb3 de la pol\xc3\xadtica de joventut municipal: el Projecte Jove de Barcelona(1985) i Actualitzaci\xc3\xb3 (1990), Pla Jove de Barcelona(1998-2003), Pla jovebcn (2006 -2010), i en el seu seguiment i control de les pol\xc3\xadtiques i actuacions que realitza el municipi. Per altra la promoci\xc3\xb3 de l\'associacionisme, fomentant el debat i les accions conjuntes entre les entitats juvenils. Els seus \xc3\xa0mbits de treball tenen relaci\xc3\xb3 amb, la participaci\xc3\xb3, els drets civils, la cooperaci\xc3\xb3 internacional, l\'objecci\xc3\xb3 de consci\xc3\xa8ncia, la pau, la lluita contra el racisme, l\'associacionisme educatiu, l\'educaci\xc3\xb3, la salut, la dona jove, la sostenibilitat, la comunicaci\xc3\xb3 entre d\'altres. Finalment la realitzaci\xc3\xb3 de campanyes i publicacions pr\xc3\xb2pies._NEWLINE_S\xc3\xb3n fites importants, en l\'\xc3\xa0mbit ciutad\xc3\xa0, la realitzaci\xc3\xb3 del Festival Mundial de la Joventut a Barcelona, que entre el 8 i el 14 d\'agost de l\'any 2004 va organitzar el CJB i el Consell Nacional de la Joventut de Catalunya. Aquest esdeveniment, que se celebrava per tercer cop, va aplegar prop de 10.000 joves de tot el m\xc3\xb3n al F\xc3\xb2rum de les Cultures amb la voluntat de convertir-se en un gran punt de trobada. Durant la setmana que va durar el Festival es van celebrar centenars de debats, confer\xc3\xa8ncies, xerrades, visites, concerts, exposicions, un munt d\'activitats que foren un gran repte organitzatiu. Altra fet rellevant va ser l\'atorgament de la Medalla d\'Honor de Barcelona al CJB l\'any 2000. El CJB \xc3\xa9s membre del Consell de Ciutat, m\xc3\xa0xim \xc3\xb2rgan consultiu de l\'Ajuntament de Barcelona, del que ostenta una de les dues vicepresid\xc3\xa8ncies, i \xc3\xa9s igualment membre de diversos consells de participaci\xc3\xb3 municipal: Consell Municipal de Benestar Social, Consell de Medi \xc3\x80mbient i Sostenibilitat, Consell de les Dones, Consell Escolar Municipal, Projecte Educatiu de Ciutat de Barcelona entre d\'altres. En el camp de la joventut el CJB \xc3\xa9s membre del Consell Nacional de la Joventut de Catalunya i mant\xc3\xa9 lligams estables i trobades amb altres consells d\'\xc3\xa0mbit local. Una aportaci\xc3\xb3 important efectuada el 2012 \xc3\xa9s el document "249 propostes de les associacions juvenils per a la ciutat que volem"\n_START_SECTION_\nOrganitzaci\xc3\xb3\n_START_PARAGRAPH_\nL\'entitat es regeix pels seg\xc3\xbcents \xc3\xb2rgans: a/ L\'Assemblea General: \xc3\xa9s el m\xc3\xa0xim \xc3\xb2rgan de decisi\xc3\xb3 del CJB i est\xc3\xa0 constitu\xc3\xafda per totes les entitats membres. L\'Assemblea es reuneix, ordin\xc3\xa0riament, durant el primer trimestre de cada any, b/ La Trobada d\'Entitats: \xc3\xa9s la reuni\xc3\xb3 peri\xc3\xb2dica dels m\xc3\xa0xims i m\xc3\xa0ximes responsables de les entitats membres per debatre els temes m\xc3\xa9s importants de l\'activitat del CJB, i c/ El Secretariat: \xc3\xa9s l\'\xc3\xb2rgan de direcci\xc3\xb3 i d\'execuci\xc3\xb3 del CJB i est\xc3\xa0 integrat per nou representants de les diferents entitats membres. El Secretariat \xc3\xa9s responsable de l\'acompliment -a trav\xc3\xa9s de l\'Equip T\xc3\xa8cnic- de les funcions encomanades per l\'Assemblea General._NEWLINE_\xc3\x80rees de treball: n\'hi ha tres: a/ la de Participaci\xc3\xb3, que aglutina els programes de Cohesi\xc3\xb3 Social, Cultura, Districte Jove, Educaci\xc3\xb3, Emancipaci\xc3\xb3, Pau i Globalitzaci\xc3\xb3, Salut i Sostenibilitat; b/ la de Comunicaci\xc3\xb3, i c/la d\'Administraci\xc3\xb3. Els Grups de Treball constitueixen l\'eina de participaci\xc3\xb3 de les entitats membres. L\'Equip t\xc3\xa8cnic \xc3\xa9s l\'encarregat de portar les tasques del dia a dia i dels enc\xc3\xa0rrecs del Secretariat'